Mestrene fra Aalborg Pirates kan i sidste runde sikre pladsen i top fire, da man fredag formåede at få to point med fra Rødovre.

Aalborg Pirates kunne i næstsidste spillerunde tage en sejr med fra Rødovre, men det krævede en afgørelse på straffeslag. Efter en målløs første periode, kunne Aalborg Pirates åbne scoringen efter kun ét minut spillet af den næste. Brødrene Brinkmann kunne i fællesskab bringe mestrene foran – storebror Sebastian med målet, lillebror Jonathan med assisten. Netop Sebastian Brinkmann var på plettet igen, syv minutter senere, men Aalborg fik ikke snøret sækken. Blot ni sekunder før periodepausen fik Rasmus Astrup reduceret for Rødovre – og et minutter efter pausen, kunne Mads Eller udligne for hjemmeholdet. Der blev ikke scoret yderligere - hverken i tredje periode eller i overtidsspillet - og så skulle vinderen findes via straffeslag. Her endte Aalborgs forward Mikkel Højbjerg med at sende den afgørende scoring ind bag Rødovre-målmand Stefan Ridderwall. Aalborg tog dermed to point med fra Rødovre, og kan nu sikre grundspillets fjerdeplads på søndag mod ærkerivalerne fra Frederikshavn.